Makhatsjkala

Makhatsjkala (russisk: Махачкала́) er en by og hovedstad (siden 1922) i republikken Dagestan i Russland. Den ligger ved vestbredden av Kaspihavet, rundt 1 600 kilometer i luftlinje sør for Moskva. Byen hadde 662 660 innbyggere i 2023. Geografi Byen ligger på bredden av elvene Tsjerkes-ozen (russisk: Черкес-озень) og Tarnairka (russisk: Тарнаирка). Fra nordvest til sør krysses byen av kanalen Oktoberrevolusjonen (russisk: Октябрьской Революции). I byen ligger innsjøene Vuzovskoje, Ak-Gjol og Grjazevoje. Byen er oppdelt i tre distrikter: Leninskij, Sovetskij, og Kirovskij. Makhatsjkala ligger rundt 200 kilometer nord for grensen mellom Russland og Aserbajdsjan. Den nærmeste by er Kaspijsk godt 20 kilometer sørøst for Makhatsjkala. Historie Byen ble grunnlagt i 1844 som et russisk fort, og fikk bystatus i 1857. Opprinnelig fikk byen navnet Petrovskoje, etter den russiske tsaren Peter den store som besøkte regionen i 1722. Byen ble omdøpt til Petrovsk-Port i 1857, og i 1921 Makhatsjkala etter den lokale bolsjeviklederen Makhatsj. Byen het i en kortere periode Sjamilkala under Sovjetunionens oppløsningsperiode, til ære for den dagestanske frigjøringskjemperen Sjamil (1797-1871). Under andre verdenskrig var i Makhatsjkala krigsfangeleir nr. 379 for tyske krigsfanger. Et jordskjelv gjorde stor skade i mai 1970, og en stor del av den nåværende byen er gjenoppbygd/bygd siden da. Siden starten på krigen i Tsjetsjenia har byen vært utsatt for en rekke terrorhandlinger. Makhatsjkala er en viktig havneby. Rørledninger fører olje fra feltene ved Groznyj og Izberbasj til byens oljeraffinerier. Byen har også romfarts-, skipsbyggings-, næringsmiddel- og tekstilindustri. Under den russiske invasjonen av Ukraina ble den viktig importhavn for iranske militære droner, som senere ble bragt til utskytningsbaser (Primorsko Akhtarsk, Sesjtsja) nær Ukraina. Referanser Eksterne lenker Offisielt nettsted (en) Makhachkala – kategori av bilder, video eller lyd på Commons